2.-4. juulini Männiku staadionil toimunud U-17 noormeeste jalgpalli Balti turniiril triumfeeris Läti, Eesti saavutas teise koha.
Turniiri avamängus tunnistasid eestlased lõunanaabrite 3:1 paremust. Eesti ainus värav sündis penaltist, mille vormistas väravaks Aleksandr Alteberg. Läti eest skoorisid Alans Kangars, Žans Borisenoks, Emils Evelons, vahendab Eesti jalgpalliliidu kodulehekülg.
Kohtumises Leeduga jäädi avapoolaja järel 0:2 kaotusseisu, kuid teisel poolajal tuldi kaotusseisust välja, lüües kolm väravat ning tasuks saadi väärt 3:2 võit.
Leedu asus mängu 22. minutil juhtima. Mõni minut hiljem teenis Eesti penalti ning tekkis võimalus seis viigistada, kuid Läti väravaht suutis Joosep Põdra penalti tõrjuda.
42. minutil läks mõni miut varem punase kaardi teeninud kaitsja tõttu kümnekesi jäänud Leedu juba Eesti vastu 2:0 ette.
Eesti esimese värava lõi Tristan Pajo 58. minutil. Mitu vahetust teinud Eesti leidis oma mängu uuesti üles ning 68. minutil skooris Ramaz Kardava. Kardava värava järel olid tablool 2:2 viiginumbrid. Eesti võiduvärava lõi 78. minutil vahetusest sekkunud Mihkel Sepp, kes oli vaid kolm minutit varem tulnud platsile eelmise värava löönud Kardava asemel.
Ka Eesti lõpetas sarnaselt Leedule mängu kümnekesi, sest esimesel lisaminutil teenis mängu teise kollase kaardi Emir Dikajev.
Leedu lõpetas turniiri Eesti järel kolmandana.
Toimetaja: Grete Isabel Huik